[Alexander Episcopus servus servorum Dei, dilectis filiis Abbati et Conventui Cluniac. salutem et Apostolicam benedictionem. Cum felicis recordationis Innocentius Papa prædecessor noster olim duxerit statuendum ut exempti quacumque gaudeat libertate, nihilominus tamen ratione delicti, seu contractus, aut Rei, de qua contra ipsos agitur, ritè possint coram locorum Ordinariis conveniri: et illi quoad hoc suam in eos valeant jurisdictionem prout jus exigit exercere: vos dubitantes ne per hujusmodi constitutionem libertatibus et immunitatibus vestris vobis et Ordini vestro per Privilegia et indulgentias ab Apostolica Sede concessas, præjudicari valeat, nobis supplicastis humiliter ut providere super hoc indemnitati vestræ paterna sollicitudine curaremus. Quia verò ejusdem Ordinis sacra Religio sic apud nos favore vos dignos constituit, ut nobis votiuum existat vos ab omnibus, per quæ possent vobis provenire dispendia, immunes libenti animo præservare; auctoritate vobis præsentium indulgemus ut occasione constitutionis hujusmodi nullum eisdem libertatibus et immunitatibus præjudicium generetur. Nulli ergo, etc. Datum Laterani, Nonis Martii. Pontificatus nostri anno II.]